Tørkeramt landbrug foreslår at fremrykke landbrugsstøtte og lempe foderregler som håndsrækning under tørken.

Landbruget er ramt af tørken, og det får organisationen Landbrug & Fødevarer til at bede om hjælp fra politisk hold.

Det skriver Landbrugsavisen.

Det handler dog ikke om, at skatteyderne skal punge ud, men eksempelvis om at fremrykke udbetaling af landbrugsstøtte.

Desuden ønsker man hurtig accept fra kommunerne til at bruge mere vand til vanding, end man normalt har tilladelse til.

- Vi er i en voldsom tørke, og tabene bliver større og større, for hver dag solen skinner, og det ikke regner. Vi kan allerede se nu, at det kommer til at ramme virkelig hårdt, siger formand Martin Merrild til Ritzau.

Organisationen har onsdag holdt ekstraordinært møde for at drøfte sagen.

Her har man drøftet et omfattende katalog af hjælpemuligheder.

Et af de håndtag, man ifølge landbruget kan dreje på, er at fremrykke udbetaling af landbrugsstøtten.

Den udbetales normalt i december, men der er ifølge landbrugets vurdering intet til hinder for, at den udbetales tidligere.

Det kan hjælpe på landmændenes likviditet, som lider under lave udbytter og dermed lave indtægter. Til gengæld vil pengene så mangle senere hen.

- Det er ikke noget, der gør en afgørende forskel, men der vil være en hjælp i det, siger Martin Merrild.

Det kan også hjælpe på likviditeten, hvis man får udsættelse, i forhold til hvornår man skal betale moms og jordskatter.

Andre tiltag, der kan lette situationen for landmændene, er tilladelse til at bruge mindre grovfoder til økologiske køer.

Desuden kan regler for brakmarker, efterafgrøder og ammoniakbehandling af halm justeres, så det vil gøre livet lettere for trængte landmænd.

Landbrug & Fødevarers formand vurderer, at der kan blive tale om et samlet tab på 4,5 milliarder kroner som følge af den beskedne høst.

I Norge har det tørkeramte landbrug også givet landmænd alvorlige problemer med at skaffe føde til dyrene.

Ifølge nyhedsbureauet NTB er Norges regering i gang med at undersøge mulighederne for at købe dyrefoder i nabolandene.